Publikácia Trávniky pre krásu, šport a relax je výnimočný autorský počin Ivana Valla - je to vôbec prvá pôvodná slovenská publikácia o trávnikoch určená pre širokú verejnosť. Doteraz u nás vyšli iba zahraničné preklady alebo originály v češtine.
Autor sa v knihe snaží prístupnou formou povedať, že trávnik nie je iba niečo zelené, čo treba stále kosiť, ale že je to živý organizmus skladajúci sa z množstva rastliniek, z ktorých každá žije svoj vlastný život. Trávnik prijíma vodu, živiny, rastie pod zemou i nad zemou, reaguje na teplo, chlad, sucho, komunikuje s prostredím a aj s človekom, ktorý sa o ňu stará. Kniha popisuje jednotlivé druhy tráv a ich vlastnosti, pôdy a substráty, ktoré sú základom pre život trávnika. Poskytuje čitateľovi návod, podľa ktorého bude vedieť trávnik správne založiť a úspešne ho pestovať - kosiť, hnojiť, zavlažovať, vykonávať ďalšie odborné úkony, ochrániť ho pred chorobami a škodcami, odstraňovať z neho nežiaduce buriny.
Popisuje ďalej mechanizmy na ošetrovanie trávnika, princípy ich funkcie a spôsoby použitia. Informatívne sa zmieňuje aj o trávnikoch top kvality - golfových a futbalových ihriskách. V publikácii sa píše aké trávniky máme v parkoch a čím môžeme nahradiť pravidelne kosený trávnik v nevyhovujúcich podmienkach, aby sme tým vytvorili krásne upravenú plochu.
Osobitná kapitola je venovaná veľmi aktuálnej problematike pestovania trávnikov v podmienkach globálneho otepľovania.
* počet strán: 172
* brožovaná